สตาร์ วอร์ส เรเบลส์

สตาร์ วอร์ส เรเบลส์ (Star Wars Rebels) เป็นการ์ตูนชุดทางโทรทัศน์แนวบันเทิงคดีวิทยาศาสตร์ในรูปแบบแอนิเมชันสามมิติจากประเทศสหรัฐอเมริกา ผลิตโดยลูคัสฟิล์มแอนิเมชัน เป็นส่วนหนึ่งของเรื่องแต่งชุดสตาร์ วอร์ส ดำเนินเรื่องราวในช่วงระหว่างเหตุการณ์ในภาพยนตร์สตาร์ วอร์ส เอพพิโซด 3 ซิธชำระแค้น และ สตาร์ วอร์ส เอพพิโซด 4 ความหวังใหม่ ซึ่งเป็นช่วงที่จักรวรรดิกาแลกติกกำลังแผ่ขยายอำนาจในกาแลกซีและไล่ล่าเหล่าอัศวินเจได ในขณะที่กลุ่มกบฏที่ต่อต้านจักรวรรดิกำลังค่อย ๆ ก่อตัวขึ้น งานภาพของซีรีส์ชุดนี้ได้รับแรงบันดาลใจมาจากภาพแนวคิดหลักของภาพยนตร์สตาร์ วอร์ส ไตรภาคดั้งเดิม โดยราลฟ์ แมคควอรี ตัวละครในเรื่องมีทั้งตัวละครใหม่และตัวละครที่เคยมีบทบาทในภาพยนตร์ไตรภาคดั้งเดิม และซีรีส์การ์ตูนชุดเดอะโคลนวอร์ส
ตอนแรกของซีรีส์ชุดนี้ออกฉายทางโทรทัศน์เป็นภาพยนตร์การ์ตูนยาวหนึ่งชั่วโมง ให้ชื่อตอนว่า ศึกกบฎพิทักษ์จักรวาล (Spark of Rebellion) ออกฉายทางดิสนีย์แชนแนลเมื่อ 3 ตุลาคม ค.ศ. 2014 ก่อนที่ตัวซีรีส์จะออกฉายทางดิสนีย์เอ็กซ์ดีเมื่อ 13 ตุลาคม ปีเดียวกัน ซีซั่นที่สองออกฉายเมื่อ 20 มิถุนายน ค.ศ. 2015 โดยเปิดซีซั่นด้วยภาพยนตร์ตอนยาวเดอะซีจออฟโลธาล ("ศึกยึดโลธาล") ซีซั่นที่สามออกฉายเมื่อ 24 กันยายน ค.ศ. 2016 พร้อมภาพยนตร์ตอนยาวสเต็ปอินทูชาโดว์ ("ก้าวสู่เงามืด") ซีซั่นที่สี่ซึ่งเป็นซีซั่นสุดท้ายออกฉายเมื่อ 16 ตุลาคม ค.ศ. 2017 พร้อมภาพยนตร์ตอนยาวฮีโรส์ออฟแมนดาลอร์ ("เหล่าวีรบุรุษแห่งแมนดาลอร์") โดยตอนสุดท้ายได้ออกฉายเมื่อ 5 มีนาคม ค.ศ. 2018
เดฟ ฟิโลนี, ไซมอน คินเบิร์ก, และ เกร็ก ไวส์แมน รับหน้าที่เป็นผู้อำนวยการสร้างฝ่ายบริหารให้กับซีซั่นแรกของซีรีส์ชุดนี้ โดยไวส์แมนได้ถอนตัวจากซีรีส์ชุดนี้ไปหลังจบซีซั่นแรก

**ตัวละครและนักแสดง**
ตัวละครหลักจากซ้ายไปขวา ซาบีน เฮรา เอซรา เซ็บ และเคนัน ตามลำดับ

**ลูกเรือยานโกสต์**
เอสร่า บริดเจอร์ (Ezra Bridger) ให้เสียงโดย เทย์เลอร์ เกรย์
เด็กหนุ่มข้างถนน/นักต้มตุ๋นชาวมนุษย์อายุ 15 ปี เป็นผู้มีสัมผัสแห่งพลัง พ่อแม่ของเขาถูกกองทัพจักรวรรดิคุมขังเนื่องจากเผยแพร่ข่าวสารที่ต่อต้านการปกครองของจักรวรรดิ หลังจากนั้นได้ใช้ชีวิตหากินด้วยการขโมยของจากจักรวรรดิ แต่วันหนึ่ง เขาได้ขโมยของที่เหล่าลูกเรือยานโกสท์ต้องการจนทำให้เขาต้องตกกระไดพลอยโจนกลายเป็นหนึ่งในสมาชิกลูกเรือยานโกสท์ไปโดยปริยาย หลังจากนั้นเคนันก็พบว่า เอสร่ามีสัมผัสแห่งพลังจึงได้ฝึกเพื่อเป็นเจได เขาได้ใช้ที่ยิงหนังสติ๊กพลังงานเป็นอาวุธ ก่อนที่ต่อมาจะใช้กระบี่แสงแบบใหม่ที่เขาประดิษฐ์เอง ซึ่งเป็นลูกผสมระหว่างกระบี่แสงกับ ปืนสตันท์ ในช่วงซีซั่นที่ 2 เอสร่าได้สร้างกระบี่แสงขึ้นใหม่แทนที่เล่มเดิมที่พังไป และแสดงให้เห็นถึงทักษะเจไดที่พัฒนาขึ้นมาก
*เคนัน จาร์รัส (Kanan Jarrus) ให้เสียงโดย เฟรดดี้ พรินซ์ จูเนียร์
อัศวินเจไดชาวมนุษย์ที่รอดชีวิตจากคำสั่งที่ 66 เคยได้รับการฝึกภายใต้อาจารย์เจไดเดปา บิลลาบา และเป็นผู้นำโดยปริยายของลูกเรือยานโกสต์ มีอาวุธเป็นกระบี่แสงสองเฟส ที่สามารถแยกส่วนได้ เพื่อป้องกันไม่ให้ถูกจับได้ว่าเป็นเจได และปืนบลาสเตอร์ดีแอล-18 ต่อมาเขาได้ถูกดาร์ธ มอลทำร้ายด้วยกระบี่แสงจนดวงตากลายเป็นเหมือนต้อกระจกและสูญเสียการมองเห็นไป จึงต้องใช้พลังในการสัมผัสเท่านั้น ถึงแม้ว่าดวงตาจะมองไม่เห็น แต่ฝีมือต่อสู้ของเคนันก็ไม่ได้ด้อยลงไปเลย เพลงดาบของเขายังคงเฉียบคมราวกับว่ามองเห็นได้ปกติ และในซีซั่นที่ 2 เขายังได้ฝึกซาบีนให้ใช้ ดาร์คเซเบอร์ อีกด้วย 
*เฮร่า ซินดูลลา (Hera Syndulla) ให้เสยงโดย วาเนสซา มาร์แชล
หญิงสาวชาวทวิเล็กเจ้าของยานโกสท์ เป็นบุตรสาวของชาม ซินดุลลา ที่เคยมีบทบาทในซีรีส์ เดอะโคลนวอร์ส เดฟกล่าวไว้ว่า "เธอเป็นตัวละครที่มีความมุ่งมั่นมาก เป็นเหมือนหัวใจของกลุ่ม เธอรวมทุกคนเข้าไว้ด้วยกัน ถ้าไม่มีเธอเสียแล้วทุกคนคงจะแตกแยกกันไปหมด"
*ซาบีน เวร็น (Sabine Wren) ให้เสียงโดย ทียา เซอร์คาร์ 
หญิงสาวชาวแมนดาลอเรียน ตระกูลวิสล่า(House Vizsla)ของกลุ่มเดธวอทช์ (Death Watch) ผู้มีความชื่นชอบศิลปะ เธอมักชอบพ่นสีสเปรย์ ความสามารถของเธอคือ เคลื่อนไหวอย่างว่องไว และวางระเบิด
*เกราเซ็บ "เซ็ป" ออร์แรเลียส (Garazeb "Zeb" Orrelios) ให้เสียงโดย สตีเวน บลูม
หนึ่งในสมาชิกของโกสท์ เป็นชาวลาซัส(lasat)ซึ่งเป็นผู้หนึ่งที่ได้รอดพ้นจากการกวาดล้างของจักรวรรดิกาแลคติกที่ดาวลาซานซึ่งชาวลาซัสได้เกือบสูญสิ้นเผ่าพันธุ์ มีพละกำลังมหาศาล อาวุธประจำกายคือ  AB-75 Bo-Rifle  ปืนไรเฟิลบาสเตอร์ที่สามารถเปลี่ยนเป็นกระบองไฟฟ้าได้ ในตอนแรกเซ็ปมักจะเป็นไม้เบื่อไม้เมากับเอสร่า บริดเจอร์เสมอ ต่อมาก็ได้เป็นคู่หูกันคอยร่วมมือกันต่อสู้กับจักรวรรดิกาแลคติก
*ซีวัน-วันซีโรพี "ช็อปเปอร์" (C1-10P "Chopper" ) 
หุ่นยนต์แอดนแอสโตรเมคดรอยด์รุ่นซีวัน-ซีรีส์ เป็นหุ่นยนต์แอดนแอสโตรเมคดรอยประจำยานโกสท์ มีอุปกรณ์พิเศษหลากหลายเก็บไว้ในตัว มีนิสัยส่วนตัวที่ค่อยข้างยียวน

**ฝ่ายจักรวรรดิกาแลคติก**
จักรพรรดิพัลพาทีน ( Emperor Palpatine)
จักรพรรดิแห่งจักรวรรดิกาแลคติก และเป็นซิธลอร์ดที่ทรงพลัง ผู้เป็นอาจารย์ของดาร์ธ เวเดอร์
*ดาร์ธ เวเดอร์ ( Darth Vader)
นักรบซิธลอร์ดไซบอร์กแห่งจักรวรรดิกาแลคติกในชุดเกราะสีดำสนิท เป็นจอมพลแห่งกองทัพจักรวรรดิ และเป็นผู้ฝึกแก่เหล่านักสืบสวน ดิ อินควิซิเตอร์ ให้ตามล่าและกำจัดพวกเจไดที่รอดชีวิต
*แกรนด์มอฟฟ์ ทาร์คิน ( Grand Moff Tarkin)
เป็นผู้มีอำนาจสูงสุดคนหนึ่งในจักรวรรดิกาแลกติก เป็นแกรนด์มอฟฟ์ผู้สร้างระเบียบปกครองของจักรวรรดิ
*เอเจนส์ คาลัส ( Agent Kallus )
เป็นเจ้าหน้าที่รักษาความปลอดภัยและความมั่นคงของจักรวรรดิ (Imperial Security Bureau-ISB) มีรหัสนามว่า ISB-021 มีความต้องการและพยายามที่จะจับกุมพวกลูกเรือยานโกสท์ให้ได้เพราะเป็นภัยต่อความมั่นคงต่อจักรวรรดิกาแลคติกที่จะทำให้เกิดการก่อกบฏ ในอดีตเขาได้นำกองทัพจักรวรรดิเข้าโจมตีดาวลาซานซึ่งเป็นดาวที่ชาวลาซัสอาศัยอยู่และทำการกวาดล้างชาวลาซัสจนเกือบสูญสิ้นเผ่าพันธุ์ด้วยการอนุมัติให้หน่วยสตอรมทรูเปอร์ใช้ปืนย่อยสลายอะตอม T-7 Ion Disruptor ทำให้กลายเป็นศัตรูคู่แค้นกับการาเซ็บ "เซ็ป" ออร์เรลิออส ไป อาวุธประจำกายคือ  AB-75 Bo-Rifle  ปืนไรเฟิลบาสเตอร์ที่สามารถเปลี่ยนเป็นกระบองไฟฟ้าได้ซึ่งได้ยึดมาจากทหารกองกำลังชาวลาซัสนั่นเอง
*แกรนด์ อินควิซิเตอร์ ( Grand Inquisitor )
เป็นหัวหน้ากลุ่มสมาชิกของเหล่าผู้มีพลังสัมผัสซึ่งเป็นผู้รับใช้จักรวรรดิและนักล่าเจไดซึ่งได้รับการฝึกจากดาร์ธ เวเดอร์ คอยทำหน้าที่ตามล่าและสังหารเจไดไปทั่วกาแล็คซี่ มีกระบี่แสงสองปลายรูปแบบพิเศษ ที่แตกต่างจากกระบี่ที่พวกเจไดและซิธใช้ หลังพบว่าเคนันและเอสร่าเป็นเจได เขาก็ตามล่าพวกเคนันอย่างชนิดกัดไม่ปล่อย
*เซเว่น ซิสเตอร์  ( Seventh Sister)
เป็นหนึ่งในสมาชิกอินควิสซิสเตอร์ เพศหญิง เป็นพี่น้องคนที่ 7 ของกลุ่ม
*ฟิฟ บราเธอร์  ( Fifth Brother)
เป็นหนึ่งในสมาชิกอินควิสซิสเตอร์ เพศชาย เป็นพี่น้องคนที่ 5 ของกลุ่ม

**ตัวละครอื่น**
อาโซก้า ทาโน่ ( Ahsoka Tano) แสดงโดย แอชลีย์ เอ็คสไตน์
อดีตเจไดที่ถอนตัวออกจากนิกายเพราะไม่เห็นด้วยกับแนวคิดที่ปิดกั้นมากเกินไป หลังจากสงครามโคลนสิ้นสุด และจักรวรรดิก่อตั้งขึ้น อาโซก้าก็หายตัวไปและหลบซ่อนตัวจากพวกจักรวรรดิ เธอกลับมาปรากฏตัวต่อหน้าเหล่าลูกเรือยานโกสต์ เพื่อช่วยต่อสู้กับพวก ดิ อินควิซิเตอร์ จนพวกมันต้องล่าถอยไป หลังจากนั้นอาโซก้าก็ร่วมเดินทางไปกับยานโกสต์ด้วย กระบี่แสงคู่ที่เธอใช้ปัจจุบัน มีใบมีดสีขาว มีที่มาจากไคเบอร์คริสตัลของกระบี่แสง ที่เธอได้มาหลังจากเอาชนะ 1 ในสมาชิก อินควิซิเตอร์ แล้วจึงนำมาใช้พลังชำระพลังด้านมืดออก โดยอาโซก้าในภาคนี้มีระดับฝีมือเทียบเท่าอาจารย์เจไดแล้ว

**อ้างอิง**
หมวดหมู่:การ์ตูนอเมริกัน
หมวดหมู่:สตาร์ วอร์ส
หมวดหมู่:รายการโทรทัศน์ช่องดิสนีย์แชนแนล
หมวดหมู่:รายการโทรทัศน์ช่องดิสนีย์เอ็กซ์ดี
หมวดหมู่:การ์ตูนทีวีแอนิเมชันตะวันตกที่ได้รับอิทธิพลจากสื่ออนิเมะ
หมวดหมู่:การ์ตูนทีวีแอนิเมชันเกี่ยวกับสิ่งมีชีวิตนอกโลก